钦定古今图书集成/明伦汇编/氏族典/第032卷 > 《廖用贤尚友录》 > 封奕
## 钦定古今图书集成/明伦汇编/氏族典/第032卷 > 《廖用贤尚友录》 > 封奕

按《前燕录》：奕字子专，渤海蓨人也。其祖释，仕晋东裔
校尉。辽东附塞鲜卑素喜连等入边为寇，攻掠郡县，
释不能讨，廆击斩之，遂平辽东。会释疾病，奕时尚幼，
乃以属之于廆。释卒，廆召奕与语，悦之曰：“奇士也。”补
小郡督。未几，复以为军谘祭酒，军国机要，悉以委之。
皝既嗣位，其弟仁东据平郭以叛，辽东郡县，多怀疑
贰。皝遣奕慰抚之，道路梗塞，奕乃引还。因讨鲜卑木
提于白狼，克之。段辽入寇柳城，守将不能自固，奕率
众救之。城垂没，奕整阵力战，赖以得全。迁右司马。寻
击宇文逸豆归，大获而还。其别部大人皆下之。进镇
军左长史。遂与诸将佐劝皝称燕王。奕进位相国，封
武平侯，讨平冉闵。在相位十五年，政务之暇，留心讲
论，接引后进，如若不及，喜怒不形于色。儁即帝位，进
为太尉，领中书监。复十馀年，遂为定策元勋。以𬀩建
熙六年卒，谥曰匡公。